**Fakulta stredoeurópskych štúdií Univerzity Konštantína Filozofa v Nitre**

**Rokovací poriadok Vedeckej rady Fakulty stredoeurópskych štúdií**

**Čl. 1**

**Postavenie a pôsobnosť vedeckej rady**

1. Vedecká rada Fakulty stredoeurópskych štúdií (ďalej len „VR“) je orgánom akademickej samosprávy Fakulty stredoeurópskych štúdií Univerzity Konštantína Filozofa v Nitre (ďalej len „FSŠ“), ktorá garantuje vedeckú, vzdelávaciu a umeleckú úroveň fakulty.
2. Postavenie a pôsobnosť VR upravuje čl. 21 Štatútu UKF v Nitre v súlade s § 22 ods. 10 zákona č. 131/2002 Z.z. o vysokých školách a o zmene a doplnení niektorých zákonov v znení neskorších predpisov a § 24 ods. 2 písm. b) zákona č. 269/2018 Z. z. o zabezpečovaní kvality vysokoškolského vzdelávania a o zmene a doplnení zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.
3. Vedecká rada FSŠ:
	1. schvaľuje návrhy na udelenie vedecko-pedagogického titulu alebo umelecko-pedagogického titulu „docent“,
	2. prerokúva a predkladá Vedeckej rade UKF (ďalej len „VR UKF“) návrhy na menovanie za profesorov,
	3. prerokúva a navrhuje VR UKF udelenie vedeckej hodnosti „doctor scientarium“ (v skratke „DrSc.“),
	4. prerokúva a navrhuje VR UKF udelenie čestného titulu „doctor honoris causa” (v skratke „Dr. h. c.“),
	5. prerokúva a navrhuje VR UKF udelenie čestného titulu „profesor emeritus“,
	6. prerokúva a predkladá VR UKF návrhy na kritériá na získanie titulu docent a kritériá na získanie titulu profesor,
	7. prerokúva a predkladá VR UKF všeobecné kritériá na obsadzovanie funkčných miest profesorov a docentov,
	8. prerokúva a predkladá VR UKF návrhy na konkrétne podmienky na obsadzovanie funkčných miest profesorov a docentov,
	9. schvaľuje žiadosti o akreditáciu, úpravy alebo zrušenie odborov habilitačného konania a inauguračného konania pred ich predložením Rade kvality UKF,
	10. schvaľuje ďalších odborníkov, ktorí majú právo skúšať na štátnych skúškach pre študijné programy uskutočňované na fakulte,
	11. schvaľuje členov odborovej komisie a školiteľov na doktorandské štúdium uskutočňované na fakulte,
	12. každoročne hodnotí úroveň vzdelávania, výskumnej, umeleckej, vývojovej a ďalšej tvorivej činnosti na fakulte,
	13. schvaľuje rokovací poriadok vedeckej rady fakulty,
	14. plní ďalšie úlohy určené vnútornými predpismi UKF a FSŠ,
	15. rokuje o ďalších otázkach, ktoré jej predloží predseda VR.

**Čl. 2**

**Zloženie Vedeckej rady**

1. VR má 21 členov. Členstvo vo VR je čestné a nezastupiteľné.
2. Predsedom VR je dekan FSŠ.
3. Predseda určí z členov VR podpredsedu VR, spravidla prodekana pre vedu a výskum, ktorý ho zastupuje v rozsahu ním určenom.
4. Členov vedeckej rady fakulty vymenúva a odvoláva dekan fakulty, a to po vyjadrení AS fakulty. Funkčné obdobie členov vedeckej rady fakulty je najviac štvorročné (4‐ročné) a končí ukončením funkčného obdobia dekana. Členstvo vo VR FSŠ zaniká aj vzdaním sa členstva alebo úmrtím.
5. Členmi VR FSŠ sú významní odborníci z oblastí, v ktorých fakulta uskutočňuje vzdelávaciu, výskumnú, vývojovú, prípadne umeleckú, resp. ďalšiu tvorivú činnosť. Členmi vedeckej rady fakulty, ktorí sú členmi akademickej obce fakulty, môžu byť len osoby, ktoré pôsobia na funkčnom mieste profesora alebo na funkčnom mieste docenta, alebo výskumní pracovníci s vedeckým kvalifikačným stupňom IIa, alebo s vedeckým kvalifikačným stupňom I či umeleckí pracovníci. Členmi vedeckej rady fakulty sú aj významní odborníci z iných vysokých škôl, výskumných ústavov a z praxe. Počet týchto členov vedeckej rady fakulty predstavuje najmenej jednu štvrtinu, t. j. šesť (6) členov, a najviac jednu tretinu (1/3), t. j. sedem (7) členov, z celkového počtu členov vedeckej rady fakulty.

**Čl. 3**

**Zabezpečenie činnosti Vedeckej rady**

1. Činnosť VR sa riadi rámcovým programom zasadnutí na obdobie akademického roka.
2. Rámcový program zasadnutí VR schvaľuje VR na návrh predsedu.
3. Program jednotlivých rokovaní VR určuje predseda podľa rámcového programu a uznesení VR.
4. Členovia VR môžu predsedovi predkladať návrhy do programu rokovania VR. Návrhy sa predkladajú dekanovi  písomne v termíne najneskôr 14 dní pred zasadnutím VR. Oddelenie pre vedu, výskum, medzinárodné vzťahy a rozvoj zabezpečí doručenie materiálov v písomnej alebo elektronickej forme s pozvánkou členom VR najmenej 7 dní pred termínom zasadnutia VR.
5. Organizačno-administratívne práce spojené s činnosťou VR vykonáva Oddelenie pre vedu, výskum, medzinárodné vzťahy a rozvoj v spolupráci s tajomníkom fakulty.
6. Postup získavania vedecko-pedagogických titulov a umelecko-pedagogických titulov docent a profesor sa uskutočňuje v súlade s vyhláškou č. 246/2019 Z. z. V prípade neschválenia návrhu na udelenie titulu docent alebo návrhu na vymenovanie za profesora, je možné opätovné predloženie žiadosti o získanie titulu docent alebo profesor najskôr o jeden rok.
7. O výsledku rokovania sa vyhotovuje zápisnica, ktorá obsahuje okrem formálnych záležitostí (dátum konania, prezencia prítomných, program rokovania) rozhodnutia VR k prerokovaným otázkam. Zápisnicu z rokovania dostanú všetci členovia VR a vedúci pracovísk FSŠ.
8. Kontrolu plnenia jednotlivých rozhodnutí a úloh, uložených členom VR vykonáva predseda, podpredseda alebo poverený člen VR na každom zasadnutí VR. Priebežnú kontrolu úloh vykonáva podpredseda VR.

**Čl. 4**

**Rokovanie Vedeckej rady**

1. Zasadnutie VR zvoláva jej predseda v termínoch určených rámcovým programom VR.
2. Zasadnutie VR možno uskutočniť aj prostredníctvom videokonferencie alebo inými prostriedkami informačnej a komunikačnej technológie bez fyzickej prítomnosti vrátane tajného hlasovania, ak to technické podmienky umožňujú (§ 108 ods. 10 zákona o vysokých školách).
3. Predseda môže v naliehavých prípadoch zvolať mimoriadne zasadnutie VR. Predseda zvolá VR aj na písomné požiadanie aspoň 1/3 členov VR.
4. Rokovanie VR riadi predseda, v jeho neprítomnosti podpredseda alebo predsedom poverený člen VR.
5. Členovia VR predkladajú k prerokovaným otázkam svoje pripomienky, stanoviská a návrhy.
6. Člen VR má právo na zaznamenanie svojho stanoviska k prerokúvaným otázkam v zázname rokovania VR.
7. VR je uznášaniaschopná, ak je prítomná nadpolovičná väčšina členov VR (t. j. 11 členov).
8. V personálnych veciach sa VR uznáša tajným hlasovaním.
9. Na schválenie návrhu:
	1. na udelenie vedecko-pedagogického titulu alebo umelecko-pedagogického titulu „docent“,
	2. na predloženie návrhu na vymenovanie za profesora VR UKF,
	3. na predloženie návrhu na udelenie vedeckej hodnosti „doctor scientarium“ (v skratke „DrSc.“) VR UKF,
	4. na predloženie návrhu na udelenie titulu „doctor honoris causa“ (v skratke „Dr.h.c.“) VR UKF,
	5. na predloženie návrhu na udelenie čestného titulu „profesor emeritus“ VR UKF je potrebný súhlas nadpolovičnej väčšiny všetkých členov VR (t. j. 11 členov).
10. V ostatných otázkach sa VR uznáša aklamáciou, na ich schválenie je potrebný súhlas nadpolovičnej väčšiny prítomných členov VR.
11. Rozhodnutia VR sa vydávajú písomne a podpisuje ich predseda, resp. podpredseda.

**Čl. 5**

**Náklady na činnosť vedeckej rady**

1. Členovia vedeckej rady, ktorí sú pracovníkmi UKF, nemajú nárok na úhradu nákladov spojených s členstvom a účasťou na rokovaní VR.
2. Cestovné výdavky členov VR, ktorí nie sú pracovníkmi UKF, uhradzuje FSŠ zo svojho rozpočtu, ak o to títo členovia požiadajú.
3. Ďalšie nevyhnutné náklady na činnosť VR uhradzuje FSŠ zo svojho rozpočtu.

**Čl. 6**

**Záverečné ustanovenia**

1. Tento rokovací poriadok ruší Rokovací poriadok VR FSŠ, schválený Vedeckou radou FSŠ dňa 27. 10. 2016.
2. Rokovací poriadok VR FSŠ bol schválený VR FSŠ dňa 19.06. 2023.
3. Rokovací poriadok VR FSŠ nadobúda platnosť dňom schválenia vo VR FSŠ.

 Dr. habil. PaedDr. Žofia Bárcziová, PhD.

 predsedníčka VR FSŠ UKF v Nitre